SL Uradni list Evropske unije L 284/12

IZVEDBENA UREDBA KOMISIJE (EU) št. 1044/2013

z dne 25. oktobra 2013

o spremembi Priloge IV k Uredbi (EU) št. 206/2010 glede vzorca veterinarskega spričevala za pošiljke čebeljih in čmrljih matic

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS (1), in zlasti člena 17(2)(b) ter člena 19(b) Direktive,

ob upoštevanju naslednjega:

(1) Direktiva 92/65/EGS določa zahteve v zvezi z zdravstvenim varstvom živali za trgovino in uvoz živali, semena, jajčnih celic in zarodkov v Unijo, za katere ne veljajo zahteve v zvezi z zdravstvenim varstvom živali, določene v posebnih aktih Unije iz Priloge F k Direktivi.

(2) Varooza čebel je navedena v Prilogi B k Direktivi 92/65/EGS. Povzročajo jo ektoparazitske pršice iz rodu Varroa, razširjena pa je po vsem svetu.

(3) Uredba Komisije (EU) št. 206/2010 (2) določa zahteve za izdajo veterinarskih spričeval za vnos pošiljk nekaterih živih živali v Unijo. Del 2 Priloge IV k Uredbi (EU) št. 206/2010 določa veterinarsko spričevalo QUE, ki se uporablja za pošiljke čebeljih in čmrljih matic (Apis mellifera in Bombus spp.).

(4) Nekatera ozemlja držav članic so bila priznana kot prosta varooze z Izvedbenim sklepom Komisije 2013/503/EU (3). Dodatna jamstva, ki se zahtevajo za trgovanje in so določena v navedem sklepu za zaščito statusa brez varooze navedenih ozemelj, določajo, da morajo države članice prepovedati vnos pošiljk matic in njihovih spremljevalk v Unijo, kadar je njihov končni namembni kraj ozemlje, prosto varooze.

(5) Veterinarsko spričevalo QUE iz dela 2 Priloge IV k Uredbi (EU) št. 206/2010 bi bilo zato treba ustrezno spremeniti.

(6) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

V delu 2 Priloge IV k Uredbi (EU) št. 206/2010 se veterinarsko spričevalo QUE nadomesti z besedilom iz Priloge k tej uredbi.

Člen 2

Za prehodno obdobje do 30. maja 2014 se odobri vnos v Unijo pošiljk čebel iz člena 7(3)(a) Uredbe (EU) št. 206/2010, ki jim je priloženo veterinarsko spričevalo, izpolnjeno in podpisano v skladu z vzorcem QUE iz dela 2 Priloge IV k Uredbi (EU) št. 206/2010, v različici, ki je veljala pred datumom začetka veljavnosti te uredbe.

Člen 3

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 25. oktobra 2013 Za Komisijo Predsednik José Manuel BARROSO

(1) UL L 268, 14.9.1992, str. 54.

(2) Uredba Komisije (EU) št. 206/2010 z dne 12. marca 2010 o seznamih tretjih držav, njihovih ozemelj ali delov, iz katerih se odobri vnos nekaterih živali in svežega mesa v Evropsko unijo, ter o zahtevah za izdajo veterinarskih spričeval (UL L 73, 20.3.2010, str. 1).

(3) Izvedbeni sklep Komisije 2013/503/EU z dne 11. oktobra 2013 o priznanju delov Unije kot prostih varooze čebel in o določitvi dodatnih jamstev, ki so potrebna za trgovanje znotraj Unije in uvoz za zaščito njihovega statusa brez varooze (UL L 273, 15.10.2013, str. 38).